गुजरात में ग्लोबल सेंटर बनाएगी गूगल; अमेजन देगी ज्यादा नौकरियां, छोटे बिजनेस को सपोर्ट करेगी
Amazon Google Investment In Gujarat; What is the news about Amazon and Google's investment in India? अमेजन के CEO ने भी PM से मिलने के बाद भारत में 26 बिलियन डॉलर (करीब 2.1 लाख करोड़ रुपए) के निवेश की बात कही।
गूगल भारत में डिजिटाइजेशन के लिए 10 बिलियन डॉलर (करीब 82 हजार करोड़ रुपए) का निवेश करेगी। गूगल के CEO सुंदर पिचाई ने शुक्रवार को प्रधानमंत्री मोदी से मुलाकात के बाद यह जानकारी दी। वहीं, अमेजन के CEO ने भी PM से मिलने के बाद भारत में 26 बिलियन डॉलर (करीब 2.1 लाख करोड़ रुपए) के निवेश की बात कही।
सुंदर पिचाई ने कहा, 'प्रधानमंत्री से मिलना मेरे लिए सम्मान की बात है। गूगल भारत के डिजिटलीकरण के लिए 10 अरब डॉलर का निवेश करेगा। हम GIFT सिटी, गुजरात में अपना ग्लोबल फिनटेक ऑपरेशन सेंटर खोलने की घोषणा कर रहे हैं।'
दोनों कंपनी के इन इन्वेस्टमेंट्स का उद्देश्य डिजिटल ट्रांसफॉर्मेशन को बढ़ावा देना, लोकल लैंग्वेज कंटेंट को प्रमोट करना, रोजगार के अवसर पैदा करना और ग्लोबल लेवल पर भारतीय प्रोडक्ट्स के एक्सपोर्ट को बढ़ावा देना है।
PMO ने ट्वीट कर बताया कि PM और पिचाई के बीच आर्टिफिशियल इंटेलिजेंस, फिनटेक और रिसर्च एंड डेवलपमेंट को बढ़ावा देने के उपायों पर चर्चा हुई।
भारत में अमेजन 26 बिलियन डॉलर निवेश करेगा 
अमेजन के CEO एंडी जैसी ने भी प्रधानमंत्री मोदी से मुलाकात की। मीटिंग के बाद उन्होंने कहा, 'अमेजन भारत में दुनिया के सबसे बड़े निवेशकों में से एक है। हमने अब तक 11 बिलियन डॉलर का निवेश किया है और 15 बिलियन डॉलर का और निवेश करने का इरादा है, जिससे टोटल राशि 26 बिलियन हो जाएगी।'
उन्होंने कहा कि इसके जरिए कंपनी अधिक नौकरियों पैदा करने, अधिक छोटे और मीडियम बिजनेस को डिजिटल बनाने में मदद करेगी। इसके साथ ही भारतीय कंपनियों के प्रोडक्ट्स को दुनिया भर में निर्यात करने में मदद करेंगे।
पिचाई ने डिजिटल इंडिया के लिए PM के नजरिए की सराहना की
सुंदर पिचाई ने डिजिटल इंडिया के लिए प्रधानमंत्री मोदी के नजरिया की सराहना की। उन्होंने कहा, 'डिजिटल इंडिया के लिए प्रधानमंत्री का दृष्टिकोण उनके समय से कहीं आगे है। मैं अब इसे एक ब्लूप्रिंट के रूप में देखता हूं, जिसे अन्य देश करना चाह रहे हैं।'
अधिक भारतीय भाषाओं को सपोर्ट करेगा बार्ड
पिचाई ने कहा कि हम बहुत जल्द बार्ड में और अधिक भारतीय भाषाओं का सपोर्ट पेश करने वाले हैं। बार्ड गूगल का AI चैटबॉट है, जिसे कंपनी ने गूगल IO 2023 इवेंट के दौरान भारत सहित 180 देशों में लॉन्च किया है।
गूगल भारत में एक सिंगल यूनिफाइड AI मॉडल बनाना चाहती है। यह 100 से ज्यादा भारतीय भाषाओं को हैंडल करने में सक्षम होगा। यह कंपनी के ग्लोबल प्रयास का हिस्सा है। कंपनी दुनिया में सबसे ज्यादा बोली जाने वाली 1000 भाषाओं को ऑनलाइन लाना चाहती है। इस तरह लोगों को अपनी पसंदीदा भाषा में जानकारी मिलेगी। कंपनी IT मद्रास में रिस्पॉन्सिबल AI के लिए एक नए सेंटर को भी सपोर्ट कर रही है।
गूगल ने जुलाई 2020 में 10 बिलियन डॉलर के निवेश का ऐलान किया था 
जुलाई 2020 में गूगल ने अगले पांच से सात सालों में भारत में 10 बिलियन डॉलर निवेश करने के प्लान की अनाउंसमेंट की थी। इसके अलावा पिछले साल दिसंबर में पिचाई ने घोषणा की थी कि गूगल अपने इंडिया डिजिटाइजेशन फंड (IDF) का एक हिस्सा भारतीय स्टार्टअप्स में लगाएगा। कंपनी ने यह भी कहा था कि इस फंड में से 300 मिलियन डॉलर की एक-चौथाई राशि उन संस्थाओं में निवेश की जाएगी, जिनका नेतृत्व महिलाएं करती हैं।
एलन मस्क से भी मिले थे प्रधानमंत्री मोदी
इससे पहले 21 जून को प्रधानमंत्री मोदी और टेस्ला के CEO एलन मस्क की मुलाकात हुई थी। मीटिंग के बाद मस्क ने कहा था, 'मैं भारत के भविष्य को लेकर उत्साहित हूं। मैं मोदी का फैन हूं। यह एक शानदार मुलाकात थी और मैं उन्हें काफी पसंद करता हूं।'
टेस्ला के भारत आने की टाइमलाइन के बारे में पूछे जाने पर मस्क ने कहा, 'मुझे विश्वास है कि टेस्ला जल्द भारत में होगी।' वो अगले साल यानी 2024 में भारत भी आने का प्लान कर रहे हैं।
प्रधानमंत्री मोदी ने मस्क से मुलाकात के बाद तस्वीर ट्वीट करते हुए लिखा था, 'आज आपसे शानदार मुलाकात हुई एलन मस्क। हमने ऊर्जा से लेकर आध्यात्मिकता तक के इश्यूज पर बातचीत की।' मीटिंग से पहले कयास लगाए जा रहे थे कि एलन मस्क और PM मोदी मुलाकात के दौरान भारत में टेस्ला की एंट्री पर बात कर सकते हैं।
